ΚΑΝΟΝΙΣΜΟΣ (ΕΚ) αριθ. 1617/1999 ΤΗΣ ΕΠΙΤΡΟΠΗΣ

της 23ης Ιουλίου 1999

για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των ασφαλίσεων στους εναρμονισμένους δείκτες τιμών καταναλωτή και την τροποποίηση του κανονισμού (ΕΚ) αριθ. 2214/96

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2494/95 του Συμβουλίου της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή(1), και ιδίως το άρθρο 4 και το άρθρο 5 παράγραφος 3,

Μετά από διαβούλευση με την Ευρωπαϊκή Κεντρική Τράπεζα(2)

Εκτιμώντας:

(1) ότι, δυνάμει του άρθρου 5 παράγραφος 1 στοιχείο β) του κανονισμού (ΕΚ) αριθ. 2494/95, κάθε κράτος μέλος υποχρεούται να καταρτίζει έναν εναρμονισμένο δείκτη τιμών καταναλωτή (ΕνΔΤΚ) αρχίζοντας από το δείκτη του Ιανουαρίου 1997·

(2) ότι ο κανονισμός (ΕΚ) αριθ. 1749/96 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1688/98(4), θεσπίζει μια αρχική κάλυψη για τους ΕνΔΤΚ που περιορίζεται στα αγαθά και τις υπηρεσίες που καλύπτονται από όλους ή τους περισσότερους εθνικούς δείκτες τιμών καταναλωτή (ΔΤΚ)· ότι ο κανονισμός (ΕΚ) αριθ. 1687/98(5) του Συμβουλίου, που τροποποιεί τον κανονισμό (ΕΚ) αριθ. 1749/96 της Επιτροπής, ορίζει ως κάλυψη των ΕνΤΔΚ τα αγαθά και τις υπηρεσίες που περιλαμβάνονται στην τελική νομισματική καταναλωτική δαπάνη του νοικοκυριού· ότι η ασφάλιση αποτελεί μέρος της κάλυψης του ΕνΔΤΚ·

(3) ότι υπάρχει μεγάλο περιθώριο διαφορών όσον αφορά τον τρόπο αντιμετώπισης της ασφάλισης στον ΕνΔΤΚ· ότι απαιτείται μια εναρμονισμένη μεθοδολογία για την αντιμετώπιση των ασφαλίσεων, προκειμένου να διασφαλίζεται ότι οι προκύπτοντες δείκτες τιμών καταναλωτή πληρούν την απαίτηση συγκρισιμότητας του άρθρου 4 του κανονισμού (ΕΚ) αριθ. 2494/95· ότι στην πράξη, δεν είναι δυνατή η παρακολούθηση της ασφαλιστικής δαπάνης για ένα συγκεκριμένο ασφαλιστήριο συμβόλαιο σε μηνιαία βάση·

(4) ότι η προτεινόμενη αντιμετώπιση της ασφάλισης συνάδει με τους ορισμούς που ορίζονται στο ευρωπαϊκό σύστημα λογαριασμών (ΕΣΟΛ) 1995(6)·

(5) ότι τα μέτρα που προβλέπονται στον εν λόγω κανονισμό συνάδουν με τη γνώμη της επιτροπής στατιστικού προγράμματος (ΕΣΠ),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του κανονισμού είναι ο καθορισμός ελάχιστων προτύπων για την αντιμετώπιση των υπηρεσιών ασφάλισης(7) στους εναρμονισμένους δείκτες τιμών καταναλωτή (ΕνΔΤΚ) προκειμένου να διασφαλίζεται ότι είναι αξιόπιστοι, ακριβείς και ανταποκρίνονται στις απαιτήσεις συγκρισιμότητας που ορίζονται στο άρθρο 4 του κανονισμού (ΕΚ) αριθ. 2494/95.

Άρθρο 2

Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

1. "ακαθάριστα ασφάλιστρα": το ποσό που καταβάλλει ο ασφαλιζόμενος για ένα συγκεκριμένο ασφαλιστήριο συμβόλαιο προκειμένου να εξασφαλίσει την ασφαλιστική κάλυψή του,

2. "αποζημιώσεις": το ποσό που καταβάλλει η ασφαλιστική εταιρεία στον ασφαλιζόμενο και σε τρίτους για την αποκατάσταση βλαβών ή ζημιών προσώπων ή αγαθών,

3. "προσαυξήσεις ασφαλίστρων": τα έσοδα των ασφαλιστικών επιχειρήσεων από την επένδυση των ασφαλιστικών τεχνικών προβλέψεών τους, που περιλαμβάνουν προπληρωμή ασφαλίστρων, προβλέψεις για πληρωμές ασφαλιστικών ζημιών και προβλέψεις για την κάλυψη εκκρεμών κινδύνων·

4. "αναλογιστικά αποθεματικά": το ποσό που διατίθεται από την ασφαλιστική εταιρεία για τη δημιουργία τεχνικών προβλέψεων για την κάλυψη εκκρεμών κινδύνων·

5. "ασφαλιστικές δαπάνες": ακαθάριστα ασφάλιστρα συν προσαυξήσεις ασφαλίστρων μείον αποζημιώσεις μείον μεταβολές των αναλογιστικών αποθεματικών.

Άρθρο 3

Αντιμετώπιση των ασφαλιστικών συντελεστών στάθμισης

1. Οι ασφαλιστικοί συντελεστές στάθμισης αποτελούν εκτίμηση της συγκεντρωτικής δαπάνης των νοικοκυριών για τις ασφαλιστικές δαπάνες που καλύπτονται από τους ΕνΔΤΚ εκφραζόμενης υπό μορφή ποσοστού της συνολικής δαπάνης για όλα τα καλυπτόμενα αγαθά και υπηρεσίες. Οι συντελεστές στάθμισης αντιπροσωπεύουν το μέσο όρο της συγκεντρωτικής δαπάνης για περίοδο τριών ετών.

2. Οι δαπάνες που χρηματοδοτούνται από αποζημιώσεις καταλογίζονται στον κάτοχο του ασφαλιστήριου συμβολαίου ή σε άλλους δικαιούχους και όχι στην ασφαλιστική εταιρεία. Οι συντελεστές στάθμισης των υποδεικτών ΕνΔΤΚ περιλαμβάνουν τις δαπάνες αυτές στην περίπτωση που πραγματοποιούνται από ή προς όφελος του τομέα του νοικοκυριού.

Άρθρο 4

Αντιμετώπιση των τιμών ασφάλισης

1. Οι τιμές που χρησιμοποιούνται στους ΕνΔΤΚ για την κατάρτιση των δεικτών των τιμών ασφάλισης αντιστοιχούν στα ακαθάριστα ασφάλιστρα.

2. Ως ακαθάριστο ασφάλιστρο νοείται το πλήρες ασφάλιστρο που καταβάλλεται για το συμβόλαιο και δεν αναπροσαρμόζεται, ακόμη και εάν το ασφάλιστρο ή το ποσό κάλυψης του ασφαλιστηρίου συμβολαίου συνδέεται με δείκτη αυτόματης αναπροσαρμογής.

3. Σύμφωνα με την παράγραφο 2, για κάθε ασφαλιστήριο συμβόλαιο του δείγματος-στόχου θα τηρούνται σταθερές οι προδιαγραφές που καθορίζουν τις τιμές. Σε περίπτωση αλλαγής των προδιαγραφών, οι τιμές θα αντιμετωπίζονται σύμφωνα με τα πρότυπα διόρθωσης της ποιότητας που ορίζονται στο άρθρο 5 του κανονισμού (ΕΚ) αριθ. 1749/96·

Άρθρο 5

Συγκρισιμότητα

Οι ΕνΔΤΚ που καταρτίζονται σύμφωνα με τις διαδικασίες που προβλέπονται στα άρθρα 3 και 4 του εν λόγω κανονισμού ή σύμφωνα με άλλες διαδικασίες που έχουν ως αποτέλεσμα την κατάρτιση ενός δείκτη που δεν διαφέρει συστηματικά περισσότερο από 0,1 % κατά μέσο όρο στη διάρκεια ενός έτους έναντι του προηγούμενου έτους από ένα δείκτη που καταρτίζεται με τις εν λόγω διαδικασίες, θεωρούνται συγκρίσιμοι.

Άρθρο 6

Έλεγχος ποιότητας

Τα κράτη μέλη υποβάλλουν στην Επιτροπή (Eurostat) πληροφορίες σχετικά με τις διαδικασίες που προβλέπουν να εφαρμόσουν για την αντιμετώπιση των ασφαλίσεων στην περίπτωση που οι διαδικασίες αυτές διαφέρουν από εκείνες που ορίζονται στα άρθρα 3 και 4 του εν λόγω κανονισμού, πριν από την εφαρμογή τους.

Τα κράτη μέλη υποβάλλουν στην Επιτροπή (Eurostat), όταν τους ζητηθεί, πληροφορίες σχετικά με τις διαδικασίες που χρησιμοποιούν για την ικανοποίηση της απαίτησης των ελάχιστων προτύπων που ορίζεται στον εν λόγω κανονισμό.

Άρθρο 7

Κατάργηση

Η υποσημείωση 1 της ομάδας 12.4Α Ασφαλίσεις (Υ) στο παράρτημα ΙΙ του κανονισμού (ΕΚ) αριθ. 2214/96 της Επιτροπής(8) διαγράφεται.

Άρθρο 8

Θέση σε ισχύ

Ο εν λόγω κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 1999.

Για την Επιτροπή

Yves-Thibault DE SILGUY

Μέλος της Επιτροπής

(1) ΕΕ L 257 της 27.10.1995, σ. 1.

(2) Γνωμοδότηση της 23ης Ιουνίου 1999 (δεν έχει δημοσιευθεί ακόμα στην Επίσημη Εφημερίδα).

(3) ΕΕ L 229 της 10.9.1996, σ. 3.

(4) ΕΕ L 214 της 31.7.1998, σ. 23.

(5) ΕΕ L 214 της 31.7.1998, σ. 12.

(6) Κανονισμός (ΕΚ) αριθ. 2223/96 του Συμβουλίου (ΕΕ L 310 της 30.11.1996).

(7) Όπως ορίζεται στον κανονισμό (ΕΚ) αριθ. 1687/98.

(8) ΕΕ L 296 της 21.11.1996, σ. 8.